|  |  |  |
| --- | --- | --- |
| Nofima Hovedkontor  Postboks 6122  9291 Tromsø | |  |
| Deres ref | Vår ref | Dato |
|  | 17/5837 | .12.2017 |
|  | | |

Nofima AS – tilskuddsbrev 2018

Nærings- og fiskeridepartementet viser til Innst. 12 S (2017–2018) og Prop. 1 S (2017–2018) for Nærings- og fiskeridepartementet og meddeler med dette Stortingets budsjettvedtak for 2018.

# Oversikt over bevilgninger

Følgende midler stilles til disposisjon for Nofima i 2018:

(i 1 000 kr)

|  |  |  |  |
| --- | --- | --- | --- |
| Kap. | Post | Beskrivelse | Beløp |
| 928 |  |  |  |  |
|  | 72 | Tilskudd til Nofima | 98 500 |
|  | Sum |  | 98 500 |

Bevilgningen på kap. 928, post 72 skal dekke de nasjonale oppgavene som Nofima er gitt av Nærings- og fiskeridepartementet.

Sammenlignet med saldert budsjett 2017 er tilskuddet på kap. 928, post 72 redusert med 3  mill. kroner.

# Regjeringens langsiktige mål og strategier

Regjeringen har store ambisjoner for den videre utviklingen av havnæringene med en målsetting om en størst mulig samlet verdiskaping innenfor bærekraftige rammer. FNs medlemsland har vedtatt 17 mål for bærekraftig utvikling frem mot 2030, som utgjør et veikart for den globale innsatsen for en bærekraftig utvikling. Regjeringen vil legge til rette for en videre utvikling av marin sektor som bidrar til at disse målene nås. Ambisjonen om blå vekst forutsetter at det legges til rette for sameksistens og synergier på tvers av næringer. Regjeringen vil opprette et senter for hav og arktiske spørsmål i Tromsø, med formål å sammenstille, analysere og formidle kunnskap om hva ulike globale og regionale endringsprosesser betyr for den blå økonomien og grunnlaget for høsting og verdiskaping i nordområdene og Arktis.

Stortingsmelding nr. 16 (2014-2015) om vekst i havbruksnæringen og Masterplan for marin forskning peker på forskningsutfordringer og tiltak for marin forskning. I regjeringens Havstrategi og stortingsmelding 22 (2016-2017) om hav i utenriks- og utviklingspolitikken blir det lagt vekt på at den marine forskningsinnsatsen er viktig for å realisere regjeringens ambisjon om å bli verdens fremste havnasjon. Marin forskning er også sentral i regjeringens bioøkonomistrategi.

# Mål og prioriteringer for tilskuddet

Departementets tilskudd til Nofima skal benyttes til forskning innenfor fiskeri og havbruk gjennom hele verdikjeden, fra produksjon til forbruk. Forskningen i Nofima skal bidra til å fremme kundenes konkurranseevne og stimulere til økt bearbeiding, råvaredifferensiering, jevnere råstofftilgang, nye driftsformer, produktutvikling og verdiskaping. For å få til dette må tverrfaglig og tverrsektoriell forskning fra blå og grønn sektor vektlegges i Nofimas arbeid med å samordne, utvikle og skape synergier på tvers av ulike fagområder. Dette innebærer en videre satsing på kunnskapsdeling og kompetanseoverføring mellom enhetene i selskapet.

Forskningen til Nofima skal fremme økt verdiskaping i sjømatnæringen. Tilskuddet fra departementet skal underbygge dette målet og skal finansiere aktiviteter innenfor følgende tre hovedområder:

* kunnskapsgrunnlag for å bidra til en effektiv fiskeri- og havbruksforvaltning
* forskning som fremmer bærekraftig verdiskaping i sjømatnæringen
* utvikle og utnytte infrastruktur gjennom kostnadseffektiv drift som muliggjør langsiktig forskning

For øvrig er det besluttet at det nyopprettede *Senter for hav og arktiske spørsmål* skal legges administrativt under Nofima. Dette innebærer at Nofima skal ha arbeidsgiveransvar for eventuelle ansatte ved senteret, stille administrative systemer til disposisjon og føre regnskap for senteret skilt fra Nofimas øvrige regnskap. Selve driften av senteret skal dekkes av et eget tilskudd over kap. 900, post 21 og forvaltes av senterets styringsgruppe gjennom et eget tilskuddsbrev.

Styringskalender og rapporteringskrav følger i kapittel 4.

# Føringer for tilskuddet i 2018

Departementet ser det som hensiktsmessig og viktig at Nofima har et tett samarbeid med øvrige kunnskapsmiljøer. Det er videre ønskelig at selskapet fortsetter å vurdere muligheten for samarbeid med andre institusjoner for å effektivisere driften.Vi ber Nofima fortsatt prioritere oppfølging av internasjonalt forskningssamarbeid.

For øvrig utgjør følgende tiltak departementets føringer i 2018:

***Utvikle og utnytte infrastruktur gjennom kostnadseffektiv drift som muliggjør langsiktig forskning innenfor Nofimas virksomhet for økt verdiskaping basert på marine ressurser***

Selskapet skal arbeide videre med å utvikle en kostnadseffektiv drift av sin forskningsinfrastruktur, med særlig fokus på Forskningsstasjon for bærekraftig akvakultur på Sunndalsøra og Havbruksstasjonen i Tromsø som inkluderer drift av torskeavlsprogrammet ved Senter for marin akvakultur (Kraknes).

En videreføring av torskeavlsprogrammet er et prioritert område for Nofima også i 2018. Programmet skal legges på et nivå som sikrer og utvikler det avlsmaterialet som er opparbeidet, men samtidig er tilpasset omfanget av kommersielt torskeoppdrett.

Tilskuddet inkluderer en videreføring av tilskudd på 3,5 mill. kroner som skal gå til nasjonalt senter for marin bioprosessering i Kaldfjord i Troms.

***Kunnskapsgrunnlag for å bidra til en effektiv fiskeri- og havbruksforvaltning***

Nofima skal bistå departementet med forskningsbasert kunnskapsgrunnlag på forholdet mellom verdiskaping, aktivitet i kystdistriktene, næringsstruktur og tilgang på areal til havbruk, samt bistå med andre aktuelle utredninger, analyser og konsekvensvurderinger i tilknytning til fiskeri- og havbruksforvaltningen. Departementet vil bl.a. ha behov for oppdatert kunnskapsgrunnlag, analyser og konsekvensvurderinger i forbindelse med oppfølging av NOU 2016:26 Et framtidsrettet kvotesystem, og behov for vurderinger i forbindelse med videre vurdering av pliktsystemet og stortingsmeldingen om bærekraftig havbruk (Meld. St. 16 (2014-2015) *Forutsigbar og miljømessig bærekraftig vekst i norsk lakse- og ørretoppdrett*). I forbindelse med at flere aktører igjen investerer i torskeoppdrett ser vi et behov for å samle kunnskap og erfaringer fra tidligere satsinger på denne arten innenfor oppdrett. Omfanget og innretningen på slike oppdrag skal avklares nærmere med departementet.

***Forskning som fremmer bærekraftig verdiskaping i sjømatnæringen***

Nofima skal bistå departementet med forskningsbasert kunnskapsgrunnlag innenfor bedre utnyttelse av det marine råstoffet, herunder anvendelse av restråstoff, utnyttelse av nye marine arter til mat og fôr samt råstoffkvalitet og muligheter for jevnere råstofftilgang for eksempel gjennom levendelagring av torsk. En systematisk satsing og videreutvikling av Nasjonalt senter for fangsbasert akvakultur vil være en del av dette bildet. Nofima skal bistå med annen aktuell forskning i tilknytning til markeds- og forbrukerforskning og kunnskap om sjømatens plass i et sunt kosthold med basis i bærekraftig produksjon. Departementet vil bl.a. ha behov for at Nofima gjennomfører driftsundersøkelsen for fiskeindustrien i 2018, bistår Nærings- og fiskeridepartementet med jevnlig rapportering av utviklingen i torskefisket og markedssituasjonen gjennom vintersesongen 2018 og med arbeidet med Nærings- og fiskeridepartements strategier om marint restråstoff og helårlige arbeidsplasser i fiskeindustrien. Omfanget og innretningen på slike oppdrag skal avklares nærmere med departementet.

# STYRINGSKALENDER

Som del av den årlige styringsdialogen mellom departementet og Nofima for oppfølging av det statlige tilskuddet avholdes det årlige kontaktmøtet mot slutten av året. Det avholdes også fagmøter med relevante fagavdelinger i departementet. Disse fagmøtene er ikke en del av den formelle styringsdialogen. Nedenfor følger datoer for fastsatte møter, frister og krav til leveranser i 2018. Departementet tar forbehold om at det kan komme endringer gjennom året.

|  |  |
| --- | --- |
| Dato | Aktivitet |
| 28 februar | Budsjett 2018 |
| 15. mars | Budsjettforslag 2019 |
| 28. mars | Årsrapport 2017 |
| xx. desember | Kontaktmøte |
| 31. desember | Tilskuddsbrev for 2019 fra NFD |

***Budsjett 2018***

Nærings- og fiskeridepartementet ber om å få tilsendt godkjent budsjett for 2018. Av budsjettet må det framkomme hvordan tilskuddet fra Nærings- og fiskeridepartementet er tenkt disponert. Vi ber om at budsjettet oversendes departementet så snart som mulig, og senest innen 28. februar 2018.

***Budsjettforslag 2019***

Nofima bes gi innspill til budsjettforslag for kommende år, som grunnlag for departementets arbeid med statsbudsjettet for 2019. Budsjettforslaget skal kun omfatte den delen av virksomheten som finansieres med tilskudd over Nærings- og fiskeridepartementets budsjett.

Budsjettforslaget skal ta utgangspunkt i virksomhetens fastsatte mål, strategier og gjeldende budsjettramme og inneholde følgende:

1. Hva som er de 1-3 viktigste områdene som skal ha oppmerksomhet i 2019.
2. Hva som foreslås prioritert ned på kort eller lang sikt, for å frigjøre ressurser til høyere prioriterte oppgaver, og konsekvensene av dette.
3. Oversikt over utgifter per virksomhetsområde/hovedområde for årene 2017 (regnskapstall), 2018 (gjeldende budsjett) og 2019 (gitt dagens ramme).
4. Virksomhetens totale finansiering, både gjennom offentlig finansiering og andre kilder. Vi ber om en spesifikasjon av opplysningene for regnskap 2017, budsjett 2018 og anslått finansiering i 2019.

Vi ber om at budsjettforslaget for 2019 oversendes departementet innen 15. mars 2018.

***Årsrapport til Nærings-og fiskeridepartementet pr. 31. desember 2017***

Denne årsrapporten er selskapets rapport til departementet om anvendelsen av tilskuddet for 2017 og måloppnåelsen knyttet til aktivitetene inenfor de tre hovedområdene omtalt i kapittel 3. Årsrapporten skal gi en beskrivelse av aktivitetene med spesiell vekt på styringssignalene som er gitt i tilskuddsbrevet for 2017. Nofima skal gi en overordnet fremstilling av resultatene, der det legges vekt på å analysere aktivitetene (status, utviklingstrekk, utfordringer, ressursbruk mm.) som fremkommer i tilskuddsbrevet. Årsrapporten skal videre inneholde en oversikt over hvilken andel av departementets bevilgning som er disponert innenfor de tre hovedområdene omtalt i kapittel 3. Det er ønskelig med en tydelig fremstilling av både kvantitative og kvalitative resultater. For de relevante forskningsstasjonene skal det fremkomme total utnyttelsesgrad samt en oversikt over hvilke brukere som har benyttet seg av anlegget de siste tre årene og i hvilket omfang. For å kunne vurdere driften av infrastrukturen som helt eller delvis dekkes av tilskuddet fra departementet, er det ønskelig at Nofima også rapporterer utviklingen i driftsutgifter for de berørte anleggene de siste tre årene.

Årsrapporten skal sendes departementet innen 28. mars 2018.

# UTBETALING

Tilskuddet vil bli overført fra departementet til Nofima i kvartalsvise rater. Utbetalingen i juli betinger at tilfredsstillende årsrapportering for 2017 er lagt frem for departementet.

Tilskuddet som stilles til rådighet, skal disponeres i samsvar med forutsetningene som er lagt til grunn i budsjettproposisjonen og Stortingets vedtak.

Vi minner om at Nærings- og fiskeridepartementet og Riksrevisjonen kan iverksette kontroll med at statsmidler som ytes, benyttes etter forutsetningene.

Dersom Nofima gir uriktige opplysninger eller tilskudd ikke benyttes i samsvar med fastsatte betingelser for tildelingen, kan tilskuddet kreves helt eller delvis tilbakebetalt.

Med hilsen

Bjørn Kåre Molvik (e.f.)

fung. ekspedisjonsjef

Anne Marit Skulberg

Seniorrådgiver

*Dokumentet er elektronisk signert og har derfor ikke håndskrevne signaturer.*